Šviesusis lageras

Šviesus lageras – šviesių (nuo blyškiai gelsvos iki auksinės) alaus rūšių, pasižyminčių švelniu skoniu ir lengvu apynių kartumu, šeima. Ši alaus rūšių šeima susiformavo šviesiojo elio (pale ale) gamybos technologijas pritaikius apatinės fermentacijos alaus (lagero) gamybai.

Dauguma pasaulyje gaminamų alaus rūšių yra šviesieji lagerai. Gaminant daugelį pigiųjų rūšių, greta miežių salyklo taip pat naudojami ryžiai, kukurūzai ir kitos grūdinės kultūros (nuo jų alus tampa dar šviesesnis).

Aprašymas 
Šviesieji lagerai paprastai būna švaraus, gaivaus skonio, turi daug angliarūgštės. Skonis paprastai subtilus, nedominuoja nei vienas iš tradicinių alaus sudedamųjų dalių. Paprastai šiam alui vartojamos apynių veislės, pasižyminčios turtingu skoniu, bet menku kartumu; apyniai (jų kartumas, skonis ir kvapas) gali būti vos jaučiami, arba jaučiami stipriai. Dėl lėtos fermentacijos lagere nejaučiamas saldus, diacetilo sukeliamas skonis.

Rūšys 
Skiriamos tokios šviesiųjų lagerų tipo alaus rūšys:
 Pilsner – pirmoji šviesiojo lagero rūšis, sukurta Čekijos mieste Pilzene (kurio vardu ir vadinama ši alaus rūšis). Dauguma pilzeno rūšių gerai jaučiamas apynių kartumas ir kvapas.
 Dortmunder Export – Dortmunde 1873 m. sukurta alaus rūšis su lengvu apynių aromatu.
 Helles – Miunchene sukurta alaus rūšis su lengvu apynių aromatu, kad konkuruotų su populiarėjančiu pilzenu.
 Amerikietiškas lager – pirmasis lageras JAV teritorijoje, gaminamas nuo 1840 m. Filadelfijoje iš bavariškų mielių, dominuojančią padėtį JAV rinkoje jis užėmė tik panaikinus prohibiciją. Šiuolaikiniai amerikietiški šviesieji lagerai yra masinės gamybos gaivinantys gėrimai, skirti gerti atšaldytus iki itin žemos temperatūros. Šie alūs paprastai būna labai švelnaus skonio ir labai šviesūs (kad alus būtų kuo šviesesni, dažnai dedama daug pigių priedų, pvz., ryžių ar kukurūzų). Plačiai paplitę ir light (lengvi) alaus variantai, turintys mažai kalorijų ir dar menkiau išreikštą skonį. Vienas iš amerikietiškojo lagero porūšių – Ledo alus – pastaruoju metu plinta Europoje. Žymiausios rūšys – Budweiser, Miller High Life, Coors.
 Dry lager – sukurtas Japonijoje amerikietiškojo šviesiojo lagero pagrindu, kurtas siekiant dar labiau sušvelninti skonį. Tai populiariausia Japonijoje alaus rūšis (žymiausias gamintojas – Asahi Super Dry), taip pat paplitusi Australijoje ir Kanadoje.
 Spezial – stipriausia (5,5-5,8 % alkoholio tūrio) šviesiojo lagero rūšis, daugiausia gaminama pietų Vokietijoje (sudaro apie 10 % viso Bavarijoje parduodamo alaus), Austrijoje ir Šveicarijoje. Skoniu ir stiprumu Spezial stovi tarpe tarp Helles ir Bock rūšių. Skonis stiprus, karčiai - saldus, jaučiamas aromatinių apynių kvapas.

Alus